Kaník, Ľudovít, poslanec NR SR (2014-04-01):
Som rád, že budem môcť hovoriť. Takže chcel som alebo vedel som, že poslanci si povedia, potom ujdú zo sály alebo odídu. A výsledkom toho je, že mnohí hovoria. Teraz pani Vaľová sa už balí pravdepodobne, ale napríklad to, že nebola prítomná na začiatku, potom jej umožní vystúpiť s takým vystúpením, ako vystúpila teraz, pretože nepočula predchádzajúcu diskusiu, nepočula informácie, ktoré by jej nedovolili rozprávať také veci, ako rozprávala. Na začiatku som hovoril, presne toto som nechcel, aby sme dospeli opäť do takéhoto štádia. Opäť na začiatok. Opäť si tu budeme vysvetľovať základné princípy. Opäť sa tu budeme vracať, ako keby sme boli pred desiatimi rokmi, keď sa schvaľoval zákon. Načo je to dobré? Toto chcete? Toto chcete? Ja mám vyzbieranú petíciu, ktorú sem môžem doniesť do Národnej rady, a znova tu budeme robiť z toho politickú bitku. O tomto som hovoril na začiatku. Tento ústavný zákon sa tu dva roky debatoval nie preto, aby sme si tu zasa začali biť po hlave ideologicky, ale aby sme ukľudnili tú situáciu raz a naveky. Chcete mať teraz na zvyšné dva roky neustály ideologický boj? A pred voľbami jednu z hlavných tém, ako ste zobrali ľuďom 55 % z ich úspor? K tomu sú dobré také reči, ako pán poslanec Číž, o vlastizradnom správaní, ktoré vykonalo dvadsaťpäť krajín sveta?! A že nie je žiadna iná alternatíva vďaka demografickému vývoju, ktorý tu spomínal aj pán poslanec Brocka? Jednoducho tu nič nevymyslíte, preboha! Keď je tých dôchodcov stále viac a viac v pomere k pracujúcim, ako tie peniaze vytvoríte, aby mali slušné dôchodky? Vylievať na seba vedrá špiny, to je to najľahšie, vážení. To som tu už zažil tisíckrát. A preto sme dva roky rozprávali o tom, aby sme povedali, že takýto, takýto problém, ako je dôchodkový a demografický problém, si nezaslúži takúto povrchnosť. Preto je tu ten návrh zákona a preto je v ňom napísané to, na čom sme sa všetci zhodli. A preto je smiešne, pani poslankyňa Vaľová, Tomanová, Číž a ďalší, napádať podstatu, ktorá vychádza z toho, čo pán Richter navrhol. A tu nie pán Richter prišiel s tým len, že spravme ústavný zákon. Pán premiér Fico z tejto tribúny tu viackrát povedal, že je za to, aby bol tento zákon ústavne chránený. A teraz ideme úplne na začiatok? Ideme znova to všetko rozbiť, rozmlátiť? To aj vám pomôže, si myslíte? Teraz ste mali v sobotu také prvé waterloo. A teraz, ako keď začneme viesť tieto vojny, tak to bude, si myslíte, že si pomôžete?! Ja by som mal byť rád, budeme mať skvelú tému politickú. Ľudia určite nie sú radi, že im klesnú budúce dôchodky vďaka tomuto. Ale nechcem to. Toto nie je jediná cesta, sa tu naozaj neustále politicky krvaviť. Veď to nič tým ľuďom nepomôže. Tak znova vyzývam k zdržanlivosti a k racionalite. O tomto je predložený návrh zákona. Ja chápem, že teraz nie ste schopní si sadnúť, zvážiť to, pretože neviete, čo bude, neviete, kde máte premiéra, neviete, ako, čo budú, aké budú ďalšie kroky a potrebujete istý čas. Chápem to. Dobre. Ale jednoducho to nemalo by potopiť túto myšlienku, ktorá je dobrá. A ja viem, že minimálne polka z vás vie o tom, že to je dobré. Ale zas je medzi vami dostatok ideológov, ktorí tuto budú sa, nás vracať niekde dvadsať rokov alebo päťdesiat rokov dozadu. Keď sa pýtala pani Tomanová, že prečo chýbajú, aj s pánom Muňkom si tak nahrávajú dobre, prečo chýbajú v Sociálnej poisťovni peniaze. No jednoducho preto, že máme stále viac dôchodcov, ak tí, dôchodcov, ktorí poberajú dôchodok. A to je stav, ktorý nevieme zmeniť a ktorý nie je negatívnym stavom, je objektívnym stavom. A keď sa bavíme o takejto vážnej téme, na jednej strane môžem aj ja súhlasiť s Alojzom Hlinom, že by to malo mať väčšiu dôstojnosť. Ale na druhej strane, Lojzo, prepáč, nehnevaj sa, keď o takejto vážnej téme chceš sa vyjadrovať, potápaš svoje mnohokrát fakt dobré postrehy tým, že ja neviem, kto ti povie takú hlúposť, ako že, že môže DSS-ka kupovať samú seba. Tam je od samého začiatku čínsky múr postavený, že je to nemožné. To je jeden z princípov tohto zákona a celého systému. Kto ti to, preboha, povedal?! Čo sa nespýtaš tých, čo to, rozumejú tomu viac, alebo si aspoň zákon neprečítaš? A potom tu vnášaš úplne, úplne otrávený dym, ktorý tú diskusiu úplne zabíja. Pretože sa uberá úplne nesprávnym smerom a tlieskajú ti samozrejme tí, ktorí sa len tešia, že ako nám zasa treba naklásť. Ale nikam nás to neposunie. Sa držme odbornej stránky veci. Naozaj o tom seriózne rokujeme. To citované prvé stretnutie bolo prvé stretnutie. Tých stretnutí bolo desať po tom, kde sa zlaďovali systémy. A dá sa dospieť k ústavnému zákonu na prvom stretnutí z, vládna väčšina s opozíciou, ktorí stoja samozrejme logicky proti sebe názorovo? Čo to sú za nezmyselné podsúvania takýchto postojov a takýchto tvrdení? Takže, vážené kolegyne, vážení kolegovia, naozaj je najľahšie sa tu okydávať. Ale nerobme to za každú cenu a vždy. Veď sú niektoré veci, o ktorých treba naozaj s chladnou hlavou racionálne zvažovať, čo je pre tento národ dobré. A dôchodkový systém tu potrebujeme. Vy už budete dávno možno aj po smrti, keď stále bude táto krajina existovať. Tu Slováci a ostatní občania tu budú žiť a budú potrebovať dôchodky. A my keď položíme zdravé základy tohto systému, tak to bude fungovať. A keď nie, tak to rozvrátime. Tak sa snažme niečo dať dohromady. Vlády sa menia, ale ľudia a občania zostávajú. Tak naozaj myslíme trošku dopredu a trošku s chladnou hlavou. Ďakujem za pozornosť.